SL Uradni list Evropske unije C 255/19

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 255/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„ARANCIA DEL GARGANO“

EU št.: PGI-IT-02283 – 24.1.2017

ZOP ( ) ZGO ( X )

1. Skupina vložnikov in pravni interes

Consorzio di Tutela dell'Arancia IGP del Gargano e del Limone Femminello del Gargano IGP Via Varano, 11 71012 Rodi Garganico (FG) ITALIJA E-naslov: garganoagrumi@pec.it

Consorzio di Tutela dell'Arancia IGP del Gargano e del Limone Femminello del Gargano IGP je pooblaščen za vložitev zahtevka za spremembo na podlagi člena 13(1) Decreto del Ministero delle politiche agricole alimentari e forestali št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [tehnične prilagoditve, nadzor, logotip]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012 — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012

5. Spremembe

Opis proizvoda

— člen 2 specifikacije proizvoda

1. Postavka z opisom ZGO Arancia del Gargano – tip Biondo Comune del Gargano — se dopolni: „Pri pomarančah, namenjenih izključno predelavi, je najmanjši premer 50 mm.“ Predlagano je, da se najmanjši premer zmanjša s 60 mm na 50 mm le pri sadežih, namenjenih predelavi. Ta sprememba proizvajalcem omogoča, da v sistem certificiranja ZGO vključijo vse morfološke različice glede na pomološke lastnosti kultivarja Biondo Comune. Navedeno je, da ta sprememba ne vpliva na značilnosti proizvoda, namenjenega končnemu potrošniku.

Metoda proizvodnje

— člen 5 specifikacije proizvoda

2. Stavek iz točke 5.2 o „podlagi za cepljenje“: „V kmetijski tradiciji je podlaga za cepljenje melangolo (Citrus mearda), ki se potrdi v skladu z veljavnimi predpisi.“ se spremeni: „V kmetijski tradiciji je podlaga za cepljenje melangolo (Citrus x aurantium L.), ki se lahko po potrebi nadomesti z drugimi podlagami za cepljenje, potrjenimi v skladu z veljavnimi predpisi.“ Namen predlagane spremembe je zlasti spremeniti ustreznici, uporabljeni v prejšnji specifikaciji proizvoda, da se navede botanična vrsta podlage za cepljenje z uporabo splošno razširjenega izraza „melangolo“. V prejšnji specifikaciji je namreč znanstvena ustreznica Citrus mearda napačna in danes uporabljeni izraz Citrus x aurantium L. bolje opredeljuje proizvod, ki je bil znanstveno priznan in določen kot hibrid. Poleg tega dodani stavek „se lahko nadomesti z drugimi podlagami za cepljenje, potrjenimi v skladu z veljavnimi predpisi“, izhaja iz potrebe, da lahko pridelovalci agrumov uporabijo tudi druge podlage za cepljenje, saj so grenke pomaranče kot tovrstna podlaga čedalje redkejše.

3. Stavek iz odstavka 5.5 o „negi“: „Obdelava tal vključuje samo okopavanje spomladi in gnojenje, pri katerem se na splošno še vedno uporabljata ovčji in kozji gnoj.“ se spremeni: „Obdelava tal vključuje samo okopavanje spomladi in gnojenje, pri katerem se še vedno na splošno uporablja organsko gnojilo.“ Nadomestitev navedbe, da se pri gnojenju „na splošno uporabljata ovčji in kozji gnoj“, izhaja iz potrebe po tem, da se poudari, da je treba gnojiti z organskim gnojilom, vendar brez navedbe njegove vrste. Ker je namreč v primerjavi z obdobjem, ko je bila pripravljena specifikacija, vse manj ovčerejskih in kozjerejskih gospodarstev, je vse težje priti do ovčjega in kozjega gnoja.

4. Stavek iz odstavka 5.5 o „negi“: „Nega vključuje tudi zaščito kultur pred deževnimi razmerami, zlasti z vetrobrani, in pred napadi zajedavcev, zlasti kaparjev, ki se pojavijo zaradi gnojenja.“ se spremeni: „Nega vključuje tudi zaščito kultur pred neugodnimi vremenskimi razmerami, zlasti z vetrobrani, in pred napadi zajedavcev.“ Ta sprememba je potrebna zaradi prilagoditve specifikacije proizvoda sedanji resničnosti. Napadov zajedavcev ni več mogoče pripisati „pretežno“ kaparjem, ki se pojavijo zaradi gnojenja, temveč to težavo povzroča čedalje več vrst žuželk, s katerimi se pridelovalci agrumov stalno spopadajo. Polet tega je bil napačen izraz „meteoriche“ (meteorne) nadomeščen z izrazom „meteorologiche“ (vremenske).

5. Stavek iz odstavka 5.6 o „izkoristku“: „Izkoristek pri tipu Biondo Comune del Gargano je lahko največ 30 ton na hektar, pri krajevnem ekotipu Duretta del Gargano pa 25 ton.“ se spremeni: „Izkoristek pri tipu Biondo Comune del Gargano je lahko največ 30 ton na hektar, pri krajevnem kultivarju Duretta del Gargano pa 25 ton.“ Izraz „krajevni ekotip“ je bil nadomeščen z izrazom „krajevni kultivar“. Ta sprememba temelji na novih kmetijskih spoznanjih, na podlagi katerih je bil tip „Duretta del Gargano“ povzdignjen na raven kultivarja.

Označevanje

— člen 8 specifikacije

6. odstavek: „Proizvod se lahko ob upoštevanju splošnih in meroslovnih pravil o trženju sadja in zelenjave daje na trg: 1. v razsutem stanju, pri čemer mora imeti vsak sadež logotip ZGO ‚Arancia del Gargano‘; 2. embaliran, pri čemer se za najmanj 80 % sadja v pakiranju upošteva isti pogoj. Pri pakiranih proizvodih morajo biti zaboji trdni z nosilnostjo najmanj 1 kg do največ 25 kg in izdelani iz rastlinskega materiala, kot sta les ali karton. Na prodajnih embalažah je treba navesti: ‚Arancia del Gargano‘ in nato ime trženega ekotipa ‚Biondo Comune‘ ali ‚Duretta‘.“ se spremeni: „Proizvod se lahko ob upoštevanju splošnih in meroslovnih pravil o trženju sadja in zelenjave daje na trg: 1. pakiran, pri čemer mora najmanj 80 % sadja v pakiranju imeti nalepko ali biti embalirano. Zaboji morajo biti trdni z nosilnostjo najmanj 1 kg do največ 25 kg in izdelani iz rastlinskega materiala, kot sta les ali karton. 2. Pri pomarančah velikosti 9 do 13, namenjenih predelavi, ni obvezno označevati vsak sadež posebej. Vsekakor pa je treba na pakiranju ali embalažah, vključno z mrežami in podobnimi embalažami, poleg navedb, določenih z veljavno zakonodajo, z razločnimi in neizbrisljivimi črkami, ki se jasno razlikujejo od vseh drugih napisov na oznaki, dodati navedbo ‚‚Arancia del Gargano‘ ZGO, proizvod, namenjen predelavi‘. Na embalažah iz točke 1 je treba navesti: — ‚Arancia del Gargano‘ in nato ime trženega kultivarja ‚Biondo Comune‘ ali ‚Duretta‘, — logotip, — prav tako v celoti izpisano navedbo ZGO, — ime proizvajalca/distributerja, naziv, naslov pakirnice in čisto težo ob pakiranju.“ Gospodarski subjekti so zahtevali črtanje pakiranja „v razsutem stanju“, pri katerem je treba na vsak sadež prilepiti logotip ZGO, da bi se izognili vsem stroškom ali izgubi časa z nameščanjem logotipa zaščitene geografske označbe na vsako pomarančo. Pomaranče se namreč za trženje pogosto pripravijo ročno, na manjših družinskih kmetijah. Zato je bilo odločeno, da se določi eno samo, „embalirano“ pakiranje ter hkrati zagotovi obveznost označevanja za najmanj 80 % sadja. Meja 80 % velja tudi za sadje v posamičnih embalažah. Nadomestitev izraza „ekotip“ z izrazom „kultivar“ je skladna s spremembo v točki 5. Za pomaranče, namenjene predelavi, so uvedene posebne določbe. Dodajanje nove točke 2 je mogoče utemeljiti s potrebo po tržnem izkoriščanju sadežev velikosti 9 do 13, ne da bi se proizvajalcem naložila obveznost označevanja sadežev, namenjenih predelavi. Za zagotovitev porekla in sledljivosti sadežev je treba na uporabljenem pakiranju ali embalaži navesti ime „Arancia del Gargano“ ZGO in nato „proizvod, namenjen predelavi“.

7. Zadnji odstavek o uporabnikih imena „Arancia del Gargano“ ZGO v zvezi s predelanimi proizvodi določa: „Uporabnikom proizvoda z zaščitenim imenom dajo dovoljenje imetniki pravice intelektualne lastnine, ki izhaja iz registracije ZGO, združeni v konzorciju za zaščito označbe po pooblastilu ministrstva za kmetijske in gozdarske politike. Ta ista odgovorna skupina jih bo tudi vpisala v ustrezne registre in nadzirala ustrezno uporabo zaščitenega imena. Če ni pristojnega konzorcija za zaščito, te naloge opravlja ministrstvo za kmetijske in gozdarske politike kot nacionalni organ, odgovoren za izvajanje Uredbe (EGS) št. 2081/92.“ je bil črtan, saj se ne uporablja za specifikacijo proizvoda.

Drugo

Tehnična prilagoditev

— člen 6 specifikacije

8. Stavek: „S fitogeografskega vidika je območje, za katero je značilno bujno rastje, del rastlinskega pasu, ki bi lahko spadal pod razvitejši predel ‚Quercion ilicis‘.“ se spremeni: „Okolje ima te značilnosti: značilno podnebje zadevnega območja s sredozemskimi makrobiopodnebnimi razmerami, mezosredozemsko biopodnebje (zgornji biopodnebni mezosredozemski pas); ‚vlažni spodnji‘ ombrotip.“ Preoblikovanje navedenega stavka je mogoče utemeljiti s potrebo po tem, da se okolje, v katerem se prideluje navedena kultura, opiše z ustreznejšim tehničnim in znanstvenim jezikom, ob upoštevanju novih spoznanj o podnebju na polotoku Gargano.

Nadzor

9. Posodobljeno je bilo sklicevanje na Uredbo (EU) št. 1151/2012.

10. V specifikacijo proizvoda je bilo dodano sklicevanje na nadzorni organ, odgovoren za preverjanje specifikacije proizvoda.

Logotip

Logotip proizvoda, dodan v postavki 3.6 enotnega dokumenta, je predstavljen v nadaljevanju:

ENOTNI DOKUMENT

„ARANCIA DEL GARGANO“

EU št.: PGI-IT-02283 – 24.01.2017

ZOP ( ) ZGO ( X )

1. Ime

„Arancia del Gargano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Sveži sadeži ekotipa „Biondo Comune del Gargano“ in krajevnega ekotipa „Duretta del Gargano“, ki se jim krajevno pravi „arancia tosta“.

Glavne značilnosti pomaranče „Arancia del Gargano“ so:

Biondo Comune del Gargano:

— okrogla ali hruškasta oblika,

— bolj ali manj tanka, žilava lupina zelo drobne zrnatosti in intenzivne zlatorumene barve,

— najmanjši premer v sredini je 60 mm,

— najmanjši izkoristek soka pri ročnem stiskanju je 35 %.

Podlupina je mehka in srednje močno pritrjena; os plodnega lista je nepravilna, povprečna, napol polna; meso in sok sta oranžnorumene barve ter vsebujeta najmanj 9 % sladkorja, kislost je manjša od 1,2 %, sladkorna stopnja v stopinjah Brix je najmanj 10, razmerje zrelosti med vrednostjo Brix in brezvodno citronsko kislino je najmanj 6.

„Pri pomarančah, namenjenih izključno predelavi, je najmanjši premer 50 mm.“

Arancia duretta:

— okrogla ali jajčasta oblika, ki se jima lokalno pravi „duretta tonda“ oziroma „a viso lungo“,

— zelo gladka in drobno brbončasta lupina svetlooranžne barve različne intenzivnosti,

— jantarno, značilno hrustljavo meso drobne teksture z majhnimi mehurčki, brez pečk ali z majhnim številom pečk in s kislostjo največ 1,2 %,

— povprečni premer v sredini je 55 do 60 mm,

— najmanjši izkoristek soka pri ročnem stiskanju je 35 %,

— najmanjša vsebnost sladkorja je 10 %,

— najmanjša vsebnost sladkorja, izražena v stopinjah Brix, je 11, razmerje zrelosti med vrednostjo Brix in brezvodno citronsko kislino pa je najmanj 6,2.

Sadeži obeh opisanih tipov morajo biti težki, vsekakor pa najmanj 100-gramski, z enakomerno obarvano lupino in spodnjim delom peclja živozelene barve.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje pomaranče „Arancia del Gargano“ morajo potekati na opredeljenem geografskem območju.

Sadje se obira ročno s škarjami.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod se lahko ob upoštevanju splošnih in meroslovnih pravil o trženju sadja in zelenjave daje na trg:

1. pakiran, pri čemer mora najmanj 80 % sadja v pakiranju imeti nalepko ali biti embalirano. Zaboji morajo biti trdni z nosilnostjo najmanj 1 kg do največ 25 kg in izdelani iz rastlinskega materiala, kot sta les ali karton.

2. Pri pomarančah velikosti od 9 do 13, namenjenih predelavi, ni obvezno označevati vsak sadež posebej. Vsekakor pa je treba na pakiranju ali embalažah, vključno z mrežami in podobnimi embalažami, poleg navedb, določenih z veljavno zakonodajo, z razločnimi in neizbrisljivimi črkami, ki se jasno razlikujejo od vseh drugih napisov na oznaki, dodati navedbo „‚Arancia del Gargano‘ ZGO, proizvod, namenjen predelavi“.

Za zagotovitev sledljivosti in nadzora je geografsko območje, na katerem poteka pakiranje, območje proizvodnje, navedeno v postavki 4.

3.6 Posebna pravila za označevanje proizvoda, za katerega se uporablja registrirano ime

Na embalažah je treba navesti:

— „Arancia del Gargano“ in nato ime trženega kultivarja „Biondo Comune“ ali „Duretta“,

— prav tako v celoti izpisano navedbo ZGO,

— ime proizvajalca/trgovca, naziv, naslov pakirnice, čisto težo ob pakiranju in

— logotip:

4. Jedrnata opredelitev geografskega območja

Geografsko območje proizvodnje in pakiranja leži v pokrajini Foggia (dežela Apulija) in zajema občine Vico del Gargano, Ischitella in Rodi Garganico, natančneje obalni predel in zaledje na severnem delu polotoka Gargano med občinama Vico del Gargano in Rodi Garganico do občine Ischitella.

5. Povezava z geografskim območjem

Zahtevek za registracijo ZGO temelji na nedvomnem slovesu tega sadeža.

Podnebne razmere na območju z nasadi agrumov namreč zagotavljajo občutne prednosti z vidika kakovosti, saj predvsem neprevroče podnebje ne omogoča razvoja hudih bolezni plodov in rastlin. Poleg tega pristnost agrumov z Gargana zaradi podnebnih razmer izhaja iz časa zorenja; ti ne zorijo januarja, februarja ali marca, ampak šele konec aprila in maja, pa tudi avgusta, torej več mesecev po času zorenja na vseh drugih italijanskih območjih pridelave agrumov. Še zadnja, ampak pomembna lastnost je tudi izrazita ohranljivost pomaranče „Arancia del Gargano“, ki je v preteklosti omogočala, da so se te pomaranče brez kvarjenja prevažale 30 in včasih 40 dni do Čikaga ali New Yorka.

Poleg nezamenljivih organoleptičnih lastnosti pomaranče „Arancia del Gargano“, njene posebne velikosti in oblike, ki so izraz podnebnih in talnih razmer na območju proizvodnje (rdečih kraških zemljišč, bogatih z železom in manganom, večinoma strmih, na bregovih in dnu dolin, izpostavljenost mrzlim vetrovom, ki povzročajo nenadne ohladitve), so k razvoju in slovesu tega agruma prispevala nenehna človeška prizadevanja, ki so skozi čas oblikovala pomemben zaklad kmetijskih spoznanj.

Že od antičnih časov je sloves pomaranče „Arancia del Gargano“ prekoračil deželne meje, omenjena je v delih raznih avtorjev, med drugim tudi samega Gabriela d'Annunzia. Od 18. stoletja so agrumi z Gargana del pomembne procesije, ki še danes poteka vsakega februarja v čast sv. Valentina, zavetnika nasadov agrumov, med katero se blagoslovijo pomarančevci in limonovci ter njihovi sadeži. Hranijo se številni registri, fotografije, lepaki in letaki, ki dokazujejo izredni, včasih tudi mednarodni sloves teh izvrstnih in nezamenljivih agrumov z Gargana.

Prve zgodovinske omembe pridelave agrumov na območju segajo v leto 1003. Melo, knez mesta Bari, je namreč v Normandijo poslal nekaj sadežev z Gargana, imenovanih „pomi citrini“, katerih ustreznica je „melangolo“ (grenka pomaranča), da bi Normanom pokazal bogate pridelovalne možnosti garganske zemlje. V 17. stoletju se je razvila precejšnja trgovina z agrumi med občinama Vico del Gargano in Rodi Garganico ter Benečani. Trgovinske izmenjave so se nadaljevale tudi v 19. stoletju, ko je sloves pomaranče „Arancia del Gargano“ segel celo v druge evropske in ameriške države.

Sklic na objavo specifikacije

(drugi pododstavek člena 6(1) te uredbe)

Ta uprava je začela nacionalni postopek ugovora z objavo predlaganih sprememb specifikacije za ZGO „Arancia del Gargano“ v Uradnem listu Italijanske republike št. 283 z dne 3. decembra 2016. Prečiščeno besedilo specifikacije proizvoda je na voljo na spletnem mestu

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, živilstvo in gozdarstvo (www.politicheagricole.it), kjer izberete „Prodotti DOP IGP“ [Proizvodi ZOP ZGO] (v desnem zgornjem kotu zaslona), nato „Prodotti DOP IGP STG“ [Proizvodi ZOP ZGO ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.